## El Col·legi de Farmacèutics de Castelló felicita el Nadal en el seu 125é aniversari amb el dibuix d'una persona amb discapacitat intel·lectual de l'IVASS

*** L'autor, Juan Antonio, és usuari del Centre Ocupacional Belcaire de l'entitat a la Vall d'Uixó
* La postal es va triar d'entre els 50 dibuixos que es van presentar al concurs de postals de Nadal celebrat en el mateix recurs
* La presidenta de l'ICOFCS, Rosa Arnau, ha visitat el centre per a agrair la participació de totes les persones usuàries**

El Col·legi Oficial de Farmacèutics de Castelló (ICOFCS), en la celebració del seu 125é aniversari i davant de les pròximes festes de Nadal i Reis, ha triat com a postal de felicitació un dibuix realitzat per una persona amb discapacitat intel·lectual del Centre Ocupacional Belcaire de l’Institut Valencià de Serveis Socials (IVASS) a la Vall d’Uixó.

La directora general de l’IVASS, María José Rico, ha felicitat tots els participants, i ha recalcat “la implicació del Col·legi, que, amb esta iniciativa i per a una celebració tan destacada com és la commemoració del seu aniversari, ha confiat en el talent de les persones amb discapacitat intel·lectual, contribuint amb este gest a donar visibilitat al col·lectiu”.

María José Rico ha posat l’accent en l’art de dibuixar, “perquè no només fomenta la creativitat, sinó que, a més, ajuda a exterioritzar les emocions”, i ha recordat que “moltes persones amb discapacitat intel·lectual tenen dificultats a l’hora d’utilitzar el llenguatge i comunicar-se, per la qual cosa fan servir les seues il·lustracions per a poder interactuar amb altres persones i expressar-se”.

El dibuix seleccionat per l’ICOFCS per a la seua targeta nadalenca l’ha fet Juan Antonio i s’ha triat d’entre els 50 dibuixos que s’han presentat al concurs de postals celebrat al Centre Ocupacional Belcaire de la Vall d’Uixó.

La presidenta del Col·legi Oficial de Farmacèutics de Castelló, Rosa Arnau, junt amb Rafael Ucher, secretari tècnic del Col·legi, han visitat este recurs de l’IVASS per a agrair la participació de totes les persones usuàries, “que s’han bolcat en esta activitat i ens han brindat autèntiques meravelles artístiques”.

**Activitats diverses i adaptades**

Durant tot l’any, l’Institut Valencià de Serveis Socials desenvolupa programes, activitats, tallers, visites i excursions relacionades amb la cultura, l’oci i el temps lliure, que són molt diverses i s’adapten a les necessitats i característiques de les persones usuàries.

Els centres d’atenció diürna, els habitatges tutelats i les residències de l’IVASS a les tres províncies de la Comunitat Valenciana organitzen, amb l’arribada de Nadal, concursos de postals nadalenques i també concorren a certàmens convocats per institucions i organismes.

L’objectiu d’esta mena d’iniciatives és fomentar la participació de les persones amb discapacitat intel·lectual, els majors dependents, les persones amb malaltia mental crònica o les persones amb dany cerebral adquirit d’estos recursos i reflexionar sobre valors com la igualtat, el respecte o la solidaritat.

Així mateix, es busca que les persones usuàries ocupen el seu temps lliure, passen una bona estona, es divertisquen i es relacionen amb altres persones amb discapacitat i sense, promovent la seua integració en l’entorn comunitari.

Fecha: 21/12/2023